**INSTRUCŢIUNE nr. .........../..............**

**privind aplicarea art. 9 alin. (1) lit a) din Legea nr. 121/2014 privind eficienţa energetică, referitor la auditul energetic pe întregul contur de consum energetic**

 Având în vedere prevederile <LLNK 12007 33180 302 9 74>art. 9 alin. (1) lit. x) din Ordonanţa de Urgenţă a Guvernului nr. 33/2007 privind organizarea şi funcţionarea Autorităţii Naţionale de Reglementare în Domeniul Energiei, aprobată cu modificări şi completări prin <LLNK 12012 160 10 201 0 18>Legea nr. 160/2012, şi ale <LLNK 12014 121 10 202 3 47>art. 3 alin. (2) lit. f) din Legea nr. 121/2014 privind eficienţa energetică,

 în temeiul prevederilor art. 3 alin. (2) lit. a), ale art. 3 alin. (4) şi ale <LLNK 12014 121 10 202 9 39>art. 9 alin. (1) lit. a) din Legea nr. 121/2014 privind eficienţa energetică,

**Şeful Departamentului pentru Eficienţă Energetică din cadrul Autorităţii Naţionale de Reglementare în domeniul Energiei emite următoarea**

**INSTRUCŢIUNE:**

Art. 1. Prezenta instrucţiune are ca scop asigurarea unui cadru unitar de aplicare a art. 9 alin. (1) lit. a) din Legea nr. 121/2014 privind eficienţa energetică, pentru a răspunde întrebărilor frecvente transmise de operatorii economici, managerii energetici, auditorii energetici sau societăţile prestatoare de servicii energetice în legătură cu situaţiile ce au rezultat din practică referitoare la efectuarea unui audit energetic pe întregul contur de consum energetic al unui operator economic.

Art.2. În sensul prezentei instrucţiuni se defineşte următorul termen :

**Contur de consum energetic** – linia imaginară închisă în jurul unuia sau mai multor consumatori de energie ai unui operator economic (clădiri sau grup de clădiri, operaţiuni, instalaţie industrială sau comercială, servicii private sau publice ) la care se raportează toate fluxurile de energie care intră şi ies. Obiectul unui audit energetic pe un contur de consum energetic poate fi : o cladire, un echipament, un sistem, un proces, un vehicul sau servicii.

Art.3 (1) Auditul energetic realizat pe întregul contur de consum energetic al unui operator economic, la termenul stabilit de art. 9 alin. (1) lit. a) din Legea nr. 121/2014 privind eficienţa energetică, include auditurile energetice realizate pe toate contururile de consum energetic ale operatorului economic şi respectă criteriile minime pentru auditurile energetice , inclusiv pentru cele desfăşurate ca parte a sistemelor de gestionare a energiei conform Anexei nr.4 la Legea 121/2014 privind eficienţa energetică.

(2) În cazul operatorilor economici care au în structură subunităţi independente care consumă anual o cantitate de energie mai mare de 1000 tone echivalent petrol şi una sau mai multe subunităţi al căror consum anual de energie este mai mic de 1000 tone echivalent petrol auditul energetic se realizează astfel:

a) pentru subunitatea independentă se realizează audit energetic conform art.9 alin (2) din Legea 121/2014 privind eficienţa energetică;

b) pentru subunităţile al căror consum individual de energie este sub 1000 tone echivalent petrol şi însumat consumul de energie al subunităţilor depăşeşte 1000 tone echivalent petrol se realizează audit energetic luând în considerare întreg conturul de consum energetic al acestor subunităţi.

c) pentru subunităţile al căror consum individual de energie este sub 1000 tone echivalent petrol şi însumat consumul de energie al subunităţilor nu depăşeşte 1000 tone echivalent petrol se realizează audit energetic pe un contur ales de beneficiar.

(3) Auditul energetic elaborat în condiţiile Legii 121/2014 privind eficienţa energetică se realizează pentru toate tipurile de purtători de energie care intră în conturul de consum energetic.

Art. 4. În cazul în care profilul energetic (tipuri de echipamente şi instalaţii, nivel de consum de energie, putere electrică instalată) al unei subunităţi aparţinând unui operator economic , condiţiile climatice şi tipul constructiv al acesteia sunt similare cu ale altor subunităţi din cadrul aceluiaşi operator economic se pot grupa aceste tipuri de consumatori de energie şi se poate efectua un audit energetic doar pentru o subunitate iar măsurile rezultate şi propuse de auditorul energetic se implementează în toate subunităţile considerate similare. În acest caz auditorul energetic trebuie să evidenţieze aspectele care permit replicabilitatea auditului energetic :

a) Consumuri energetice;

b) Condiţii climatice;

c) Tip de construcţie;

d) Echipamente, instalaţii etc.

Art. 5. Prezenta instrucţiune se publică în Monitorul Oficial al României, Partea I, şi pe site-ul Autoritatii Nationale de Reglementare in domeniul Energiei şi intră în vigoare la data publicării în Monitorul Oficial al României, Partea I.

**VICEPREŞEDINTE,**

**ŞEF AL DEPARTAMENTULUI PENTRU EFICIENŢĂ ENERGETICĂ,**

**Dr.ing. Emil Calotă**